At danskerne fremover skal forsikre sig mod sygdomme, de selv er skyld i, er en absurd tanke. Det mener formanden for regionernes sundhedsudvalg, Ulla Astman (S). - Det ligger meget langt fra mig. Det er en helt absurd tanke, at vi skal forsikre os mod sygdom og ulykke. - Man kan lige så godt træde forkert ud af bussen til fodbold om aftenen og er man så selv skyld i det?, spørger Ulla Astman. Hun påpeger, at regionerne sammen med regeringen allerede har erkendt, at der er brug for at bremse op i sundhedsvæsnet og prioritere hårdere, så kun de, der har allermest brug for en operation, bliver opereret. Det gælder blandt andet for ryg- og fedmepatienter, hvor kriterierne for operationer ved årsskiftet blev strammet betydeligt. - Den sondering og prioritering skal vi foretage, så de mest syge kommer først. Men det skal ikke afhænge af, hvem der er bedst forsikret eller har bedst råd, siger Ulla Astman. Også Lægeforeningen vender sig mod forslaget. - Vi ser ikke nogen mening i det. Først og fremmest fordi det bryder med det helt grundlæggende princip i det danske sundhedsvæsen om lige adgang til sundhedsvæsnets ydelser, siger næstformand Yves Sales og fortsætter: - Desuden er det umuligt at indføre nogen grænse for, hvornår en given tilstand er selvforskyldt. - Jo, man kan lade være med at spille fodbold, så man ikke kommer til skade, men omvendt holder man sig frisk og rask ved at røre sig. Det giver jo ingen mening, siger Yves Sales.

Referat:
Både Lægeforeningen og Danske Regioner vender sig mod at danskerne skal forsikre sig for at få lægehjælp.